|  |  |
| --- | --- |
| Projekt: | Lepšie verejné politiky pre marginalizované rómske komunity |
| Organizácia: | Človek v ohrození, n. o. |
| Operačný program: | Efektívna verejná správa |
| Kód žiadosti o NFP: | NFP314010L915 |
| Názov aktivity: | Hlavná aktivita č. 4, Podpora a sieťovanie aktérov v politikách sociálnej inklúzie |
| Názov výstupu: | Návrh na legislatívnu zmenu za účelom zefektívnenia verejnej správy |
| Názov legislatívneho návrhu: | Úprava ochranného príspevku |
| Subjekt, ktorému sa návrh opatrenia predkladá: | Ministerstvo práce, sociálnych vecí a rodiny SR |

**Vec: Návrh na zmenu zákona č. 417/2013 Z.z. o pomoci v hmotnej núdzi a o zmene a doplnení niektorých zákonov v rámci projektu „Lepšie verejné politiky pre marginalizované rómske komunity“**

Komentár: V rámci plánovaných aktivít projektu, ktoré spočívali vo:

* vytvorení multisektorového partnerstva subjektov prevádzkujúcich KC na území POSK,
* vytvorení platformy mimovládnych organizácii pôsobiacich v oblasti sociálneho začlenenia MRK
* vytvorení multisektorového partnerstva subjektov pôsobiacich v oblasti sociálneho začlenenia MRK (a pravidelných stretnutiach týchto partnerstiev a platforiem)
* vypracovaní Analýzy možností pomoci a podpory v chudobe

a v neposlednom rade na základe našej dlhoročnej skúsenosti v práci s marginalizovanými rómskymi komunitami, navrhujeme zmenu ohľadom ochranného príspevku v Zákone č. 417/2013 Z.z. o pomoci v hmotnej núdzi a o zmene a doplnení niektorých zákonov.

Ochranný príspevok je určený na zabezpečenie osobných výdavkov člena domácnosti, ktorý nemá možnosť zabezpečiť si príjem alebo zvýšiť si príjem vlastnou prácou. Aktuálne od januára 2020 sa poskytuje vo výške:

* 67,90 € mesačne, ak ide o člena domácnosti, ktorý:
	+ dosiahol dôchodkový vek,
	+ je invalidný z dôvodu poklesu schopnosti vykonávať zárobkovú činnosť o viac ako 70 %,
	+ je osamelý rodič, ktorý sa celodenne osobne riadne stará o dieťa do 31 týždňov veku,
	+ sa každý deň osobne riadne stará o fyzickú osobu s ťažkým zdravotným postihnutím odkázanú na opatrovanie,
	+ sa zúčastňuje resocializačných programov v resocializačnom stredisku pobytovou formou,
* 37,30 € mesačne, ak ide o človeka, ktorý má nepriaznivý zdravotný stav, čo znamená, že bol ošetrujúcim lekárom uznaný za dočasne práceneschopného na viac ako 30 po sebe nasledujúcich dní. Ochranný príspevok v prípade, že nedošlo k prerušeniu trvania PN, možno poberať najviac 12 mesiacov,
* 14,60 € mesačne, ak ide o:
	+ tehotnú ženu od začiatku štvrtého mesiaca tehotenstva, ktorá sa pravidelne raz za mesiac zúčastňuje na preventívnych prehliadkach u gynekológa,
	+ rodiča dieťaťa, ktorý sa celodenne osobne riadne stará o dieťa do jedného roku veku.

Tehotná žena a rodič dieťaťa do jedného roku veku, ktorí majú nárok na ochranný príspevok vo výške 14,20 €, môžu súčasne poberať aj ochranný príspevok vo výške 36,40 € alebo 66,20 €, ak spĺňajú podmienky na poberanie týchto príspevkov (napríklad sú uznaní za práceneschopných na viac ako 30 dní).

Vzhľadom k tomu, že ochranný príspevok je príspevok, ktorý je určený pre ľudí, ktorí nemajú z objektívnych dôvodov možnosť zabezpečiť si príjem alebo zvýšiť si príjem vlastnou prácou, myslíme si, že tento príspevok by mal byť zvýšený. Taktiež navrhujeme, aby v prípade jednotlivcov, resp. domácností tvorených jedným členom, navrhujeme zvýšiť ochranný príspevok tak, aby sa pomoc v hmotnej núdzi v čo najvyššej možnej miere približovala hranici chudoby. Táto legislatívna zmena by pomohla okrem ľudí z MRK aj samostatne žijúcim seniorom, prípadne ľuďom bez domova.

Preto v rámci legislatívy navrhujeme úpravu Zákona č. 417/2013 Z.z. o pomoci v hmotnej núdzi a o zmene a doplnení niektorých zákonov nasledujúcim spôsobom:

* pridať do § 11 odsek č. 6, ktorý by v prípade jednotlivcov, resp. domácností tvorených jedným členom, ustanovoval individuálne zvýšenie ochranného príspevku tak, aby sa pomoc v hmotnej núdzi v čo najvyššej možnej miere približovala hranici chudoby.
* upraviť výšky ochranného príspevku pre všetky skupiny (je potrebné vytvoriť pracovnú skupinu, ktorá by bližšie rozpracovala podmienky tejto legislatívnej zmeny, k pracovnej skupine je nevyhnutné prizvať zástupcov Ministerstva financíí, ktorí by vypočítali a zhodnotili dopad tejto zmeny na štátny rozpočet SR).

Mgr. Klaudia Schneiderová, PhD.

koordinátorka a metodička sociálnej práce

Tento projekt je podporený z Európskeho sociálneho fondu z Operačného programu Efektívna verejná správa.